Oscar-benoemings 2019: 'Roma', 'The Favourite' maak skoonskip | Maroela Media
Rachel Weisz, Olivia Colman en Emma Stone van 'The Favourite'. (Foto: Facebook via 'The Favourite')
Die benoemings vir die 91ste Oscar-toekennings is Dinsdag aangekondig en die Meksikaanse Netflix-rolprent Roma en die komedie-drama The Favourite is beide vir 10 beeldjies benoem.
Roma vertel die verhaal van regisseur Alfonso Cuarón, wat benoem is vir beste regisseur, se jeug in Meksiko terwyl The Favourite in die 18de eeu afspeel in 'n tyd waar Engeland en Frankryk in 'n oorlog gewikkel is.
Yorgos Lanthimos is die regisseur van dié sterbelaaide fliek, wat aktrises soos Olivia Colman, Emma Stone en Rachel Weisz insluit. Lanthimos is ook benoem vir beste regisseur.
Colman is benoem as beste aktrise, terwyl Stone en Weisz teen mekaar meeding in die kategorie vir beste aktrise in 'n ondersteunende rol. Stone is in 2017 met die beeldjie vir beste aktrise vereer vir haar rol in die fliek La La Land.
Emily Blunt in 'Mary Poppins Returns'. (Foto: Facebook via 'Mary Poppins Returns')
Marvel Studios se Black Panther het geskiedenis gemaak deur die eerste superheld-fliek te wees wat benoem is vir beste fliek. Dié aksiebelaaide lokettreffer sal meeding in dié kategorie teen gunstelinge soos BlacKkKlansman, Bohemian Rhapsody, Green Book, A Star Is Born en Vice.
Glenn Close en Lady Gaga, wat tydens die toekenningseisoen met verskeie beeldjies huis toe is vir hul onderskeie rolle in The Wife (Close) en A Star is Born (Lady Gaga), is ook albei benoem vir beste aktrise. Dié twee aktrises is vroeg in Januarie gesamentlik aangewys as beste aktrise tydens die Critics Choice-toekennings.
Emily Blunt is tot baie se verbasing nie vanjaar benoem vir die titelrol in die fliek Mary Poppins Returns nie. Dit nadat sy vir talle toekennings benoem is tydens vanjaar se toekenningsseisoen, insluitend twee benoemings vir die Screen Actors Guild-toekennings.
Die fliek is egter benoem in 'n rits ander kategorieë, onder meer vir beste kostuumontwerp, beste oorspronklike klankbaan, beste stelontwerp en beste oorspronklike liedjie vir die lied "The Place Where Lost Things Go".
Julie Andrews is in 1965 met die beeldjie vir beste aktrise huis toe vir haar rol as Mary Poppins in die oorspronklike rolprent.
Chadwick Boseman in 'Black Panther'. (Foto: Facebook via 'Black Panther')
Christian Bale (Vice), Bradley Cooper (A Star Is Born), Willem Dafoe (At Eternity's Gate), Rami Malek (Bohemian Rhapsody) en Viggo Mortensen (Green Book) is in die kategorie vir beste akteur benoem. Malek is met die Golden Globe vir beste akteur in 'n dramafliek vir sy rol as Freddie Mercury huis toe.
Die Oscar-toekennings word op 24 Februarie in die Dolby-teater in Los Angeles in die VSA oorhandig. Die akteur Kevin Hart sou aanvanklik die seremoniemeester wees, maar is van dié gesogte pos geskrap toe homofobiese twiets wat hy in 2011 gemaak het, die lig gesien het. Daar is tans nog nie 'n gasheer vir die seremonie nie.
Ek is verbaas dat Bohemian Rhapsody nie meer benoemings gekry het nie.
Daar was soveel verkeerde feite en stories in Bohemian Rhapsody dat niemand rerig vir dit sal stem nie. Oulike probeerslag om hom soos `n engeltjie te laat lyk.
Bohemian Rhapsody was uitstekend. Rami Malek het die rol van Freddy Mercury uitstekend vertolk. Freddy Mercury is beslis nie as 'n engeltjie uitgebeeld nie.